
Вечерня (приходская)
Стихиры на «Господи, воззвах»
Канонарх: Глас 1, Го́споди, воззва́х к Тебе́, услы́ши мя.
Лик: Го́споди, воззва́х к Тебе́, услы́ши мя./ Услы́ши мя, Го́споди./ Го́споди, воззва́х к Тебе́, услы́ши мя:/ вонми́ гла́су моле́ния моего́,/ внегда́ воззва́ти ми к Тебе́.// Услы́ши мя, Го́споди.
Да испра́вится моли́тва моя́,/ я́ко кади́ло пред Тобо́ю,/ воздея́ние руку́ мое́ю/ же́ртва вече́рняя. // Услы́ши мя, Го́споди.
Суббота 2-й седмицы по Пасхе на 3, глас 1
На 6, cтих: А́ще беззако́ния на́зриши, Го́споди, Го́споди, кто постои́т?  /
Я́ко у Тебе́ очище́ние есть.
Две́рем заключе́нным, ученико́м собра́нным,/ вше́л еси́ внеза́пу всеси́льне Иису́се Бо́же на́ш:/ и ста́в посреде́ и́х, ми́р да́в,/ испо́лнил еси́ Свята́го Ду́ха:/ жда́ти же повеле́л еси́,/ и ника́коже разлуча́тися от Иерусали́ма,/ до́ндеже облеку́тся е́же с высоты́ си́лою./ Те́мже вопие́м Ти́:// просвеще́ние, и Воскресе́ние и ми́ре на́ш, сла́ва Тебе́.
Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́,  /
упова́ душа́ моя́ на Го́спода.
По дне́х осми́х воста́ния Твоего́ Го́споди,/ яви́лся еси́ ученико́м Твои́м на ме́сте, иде́же бя́ху со́брани,/ и возгласи́в и́м: ми́р ва́м,/ неве́рующему ученику́ ру́це показа́л еси́, и пречи́стое ребро́./ о́н же ве́ровав вопия́ше Тебе́:// Госпо́дь мо́й и Бо́г мо́й, сла́ва Тебе́.
На 4, cтих: От стра́жи у́тренния до но́щи, от стра́жи у́тренния, /
да упова́ет Изра́иль на Го́спода.
Фома́ глаго́лемый Близне́ц, не бе́ с ни́ми,/ егда́ вше́л еси́ Христе́ заключе́нным две́рем./ Те́мже и не ве́роваше рече́нным ему́,/ от неве́рия в ве́ру известву́я:/ не несподо́бил же еси́ Бла́же,/ показа́ти ему́ пречи́стое ребро́ Твое́, и руку́ и ногу́ я́звы./ Он же осяза́в и ви́дев,/ испове́да Тебе́ бы́ти Бо́га не на́га,/ и Челове́ка не про́ста, и вопия́ше:// Госпо́дь мо́й и Бо́г мо́й, сла́ва Тебе́.
прп. Васи́лия исповедника, епископа Парийскаго на 3, глас 8
Глас 8. Стих: Я́ко у Го́спода ми́лость, и мно́гое у Него́ избавле́ние, /
и То́й изба́вит Изра́иля от все́х беззако́ний его́.
С похвала́ми па́мять твоя́/ сотворя́ется све́тло,/ святи́телю Васи́лие,/ и ра́дости наполня́ет правосла́вныя собо́ры,/ я́ко пра́вду возлю́бльшаго,/ и целому́дрия чистоту́, и кро́тость,/ и ти́хость всегда́ изря́дно// поче́тша и соверше́нно.
На 2, cтих: Хвали́те Го́спода вси́ язы́цы, /
похвали́те Его́ вси́ лю́дие.
Па́влу Боже́ственному подо́бяся,/ во изгна́ниих терпели́вно,/ святи́телю Васи́лие,/ жизнь сконча́л еси́ в ну́ждах и ско́рбех,/ неоску́дно утесня́емь/ и прехожде́ния при́сно творя́,/ ны́не же безпеча́льное и неизме́нное// от Бо́га обре́л еси́ селе́ние и наслажде́ние.
Стих: Я́ко утверди́ся ми́лость Его́ на на́с,  /
и и́стина Госпо́дня пребыва́ет во ве́к.
Я́ко святи́тель Богоприя́тен,/ мы́сленнаго селе́ния назира́еши незаходи́мая/ и преми́рная зре́ти сподо́бился еси́,/ оде́ян в преподо́бие,/ пра́вдою обложе́н,/ и благоле́пия красоту́ разу́мных// лице́м к лицу́ зри́ши, пребога́те.
Сла́ва, глас 6: 
Слава Отцу́, и Сы́ну, и Свято́му Ду́ху.
Две́рем заключе́нным, прише́л еси́ Христе́ ко ученико́м,/ тогда́ Фома́ смотри́тельно не обре́теся с ни́ми./ Глаго́лаше бо: не иму́ ве́ры, а́ще не уви́жду и а́з Влады́ки./ Уви́жду ребро́, отону́дуже изы́де кро́вь, вода́, креще́ние:/ уви́жду я́зву, от нея́же исцеле́ вели́кий стру́п челове́ческий:/ уви́жду, ка́ко не бе́ я́коже ду́х, но пло́ть и ко́сти./ Сме́рть попра́вый, и Фому́ уве́ривый,// Го́споди сла́ва Тебе́.
И ныне, глас 1: 
и ны́не, и при́сно, и во ве́ки веко́в. Ами́нь.
Всеми́рную сла́ву,/ от челове́к прозя́бшую/ и Влады́ку ро́ждшую,/ Небе́сную дверь воспои́м, Мари́ю Де́ву,/ Безпло́тных песнь и ве́рных удобре́ние:/ Сия́ бо яви́ся не́бо и храм Божества́,/ Сия́ прегражде́ние вражды́ разруши́вши,/ мир введе́ и Ца́рствие отве́рзе;/ Сию́ у́бо иму́ще ве́ры утвержде́ние,/ Побо́рника и́мамы из Нея́ ро́ждшагося Го́спода./ Дерза́йте у́бо, дерза́йте, лю́дие Бо́жии,/ и́бо Той победи́т враги́,// я́ко Всеси́лен.
Стихиры на стиховне
Суббота 2-й седмицы по Пасхе на 4
Канонарх: Глас 1, Вече́рния на́шя моли́твы.
Вече́рния на́шя моли́твы,/ приими́ Святы́й Го́споди,/ и пода́ждь на́м оставле́ние грехо́в,// я́ко еди́н еси́ явле́й в ми́ре Воскресе́ние.
Стих: Госпо́дь воцари́ся./ 
Лик: в ле́поту облече́ся.
Обыди́те лю́дие Сио́н, и объими́те его́,/ и дади́те сла́ву в не́м, Воскре́сшему из ме́ртвых:/ я́ко То́й е́сть Бо́г на́ш,// избавле́й на́с от беззако́ний на́ших.
Стих: И́бо утверди́ вселе́нную./
Лик: я́же не подви́жится.
Прииди́те лю́дие воспои́м, и поклони́мся Христу́,/ сла́вяще Его́ из ме́ртвых Воскресе́ние,/ я́ко То́й е́сть Бо́г на́ш,// от пре́лести вра́жия ми́р избавле́й.
Стих: До́му Твоему́ подоба́ет святы́ня Го́споди./
Лик: в долготу́ дни́й.
Стра́стию Твое́ю Христе́,/ от страсте́й свободи́хомся,/ и Воскресе́нием Твои́м из истле́ния изба́вихомся,// Го́споди сла́ва Тебе́.
Сла́ва и ныне, глас 5: Слава Отцу́, и Сы́ну, и Свято́му Ду́ху.
и ны́не, и при́сно, и во ве́ки веко́в. Ами́нь.
Человеколю́бче, ве́лие и безприкла́дное мно́жество щедро́т Твои́х,/ я́ко долготерпе́л еси́, от иуде́й зауша́емь,/ от апо́стола осяза́емь, и от отмета́ющихся Тебе́ многоиспыту́емь./ ка́ко воплоти́лся еси́:/ ка́ко распя́лся еси́ безгре́шне?/ но вразуми́ на́с, я́ко Фому́, вопи́ти Тебе́:// Госпо́дь мо́й, и Бо́г мо́й, сла́ва Тебе́.
Тропари 
Тропа́рь Антипа́схи, глас 7:
Запеча́тану гро́бу,/ живо́т от гро́ба возсия́л еси́, Христе́ Бо́же,/ и две́рем заключе́нным,/ ученико́м предста́л еси́,/ всех воскресе́ние;/ дух пра́вый те́ми обновля́я нам,// по вели́цей Твое́й ми́лости.

